S-280/2016

Mál þetta, sem var dómtekið 16. júní, höfðaði lögreglustjórinn á Norðurlandi eystra hér fyrir dómi þann 20. desember 2016, með tveimur ákærum gegn R-kk-þgf E-kk-þgf G-kk-þgf, kt. 310393-3479, til heimilis að Snægili 16, Akureyri, hinni fyrri einnig gegn A[...].

Með ákæru útgefinni 20. desember 2016;

„fyrir eftirtalin hegningarlagabrot:

I.

Fyrir þjófnað, með því að hafa í sameiningu, fimmtudaginn 17. desember 2015, komið í verslunina Rammagerðina, Hafnarstræti 94 á Akureyri og ákærði R-kk-nf Ö-kk-nf stolið 66°N peysu og armbandi, samtals að verðmæti 35.390 krónur og ákærða A[...] stolið tveimur húfum, samtals að verðmæti 19.550 krónur.

Teljast brot ákærðu varða við 1. mgr. 244. gr. almennra hegningarlaga nr. 19/1940.

II.

Fyrir tilraun til þjófnaðar, með því að hafa í sameiningu, fimmtudaginn 17. desember 2015, komið í apótekið Apótekarann, Hafnarstræti 95 á Akureyri, og í þjófnaðarskyni hafi ákærði R-kk-nf Ö-kk-nf, tekið eitt ilmvatnsglas, tvö átekin prufuglös af ilmvatni, prufudós af hárgeli og Cactus anti-hangover töflur, samtals að verðmæti 5.908 krónur en verðmæti prufuglasa og dósar er ekki inni í þeirri fjárhæð, og ákærða A[...], í þjófnaðarskyni, tekið fjögur ilmvatnsglös, skæri, kassa með plástrum og ýmsar snyrtivörur, að verðmæti 62.603 krónur. Ákærðu voru með varninginn í vösum sínum og innanundir yfirhöfnum þegar lögregla hafði afskipti af þeim í apótekinu.

Teljast brot ákærðu varða við 1. mgr. 244. gr. almennra hegningarlaga nr. 19/1940.

III.

Þess er krafist að ákærðu verði dæmd til refsingar og til greiðslu alls sakarkostnaðar.“

Með ákæru útgefinni 5. janúar 2017;

„fyrir eftirtalin brot:

I.(007-2015-037442)

Fyrir brot gegn lögum um ávana- og fíkniefni og tollalögum, með því að hafa, mánudaginn 29. júní 2015, verið með í vörslum sínum við komu á Reykjavíkurflugvöll, 8,51 gramm af amfetamíni, 0,77 grömm af ecstacy, 2,96 grömm af kókaíni, 121,27 grömm af maríhúana, 0,75 grömm af tóbaksblönduðu kannabisefni, 7,5 stk. af ecstacy og 20 millilítra af anabólískum sterum (7 ml. af Dromostanolone (Proprionate), 5 ml af Nandrolone, 3 ml af Testosterone, 4 ml af Trenbolon og 1 ml af Sustanon), sem hann vissi eða mátti vita að væru ólöglega innfluttir til landsins og lögregla fann við leit.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum og 1. mgr. 171. gr., sbr. 169. gr. tollalaga nr. 88/2005.

II.(316-2015-004400)

a.

Fyrir eignaspjöll, húsbrot, hótanir og líkamsárás, með því að hafa að kvöldi sunnudagsins 5. júlí 2015, hótað [B], á samskiptamiðlinum facebook.com, með orðunum „ég sver það ég geri þér svo mikinn skaða að þú munt óska þess að hafa aldrei fokking fæðst, núna fyrst langar mig að ganga í skrokk á þér svo þér er hollast að borga mér FOKKING NÚNA ANNAS KEM ÉG NIÐUREFTIR NÚNA OG FOKKING MÖLBRÍT Á ÞÉR ANDLITIÐ“, „ég lem [c] líka, er að bíða eftir fari, ég stúta ykkur öllum“ og „ÉG FOKKING DREPYKKUR ÖLL“, og með því að hafa síðar sama kvöld teygt sig inn um brotna rúðu á útihurð að [...], og þannig tekið úr lás og farið inn á heimili [B] í heimildarleysi og veist að [B], og hrint henni af afli á rúmið sitt þannig að hún skoppaði upp af rúminu og við það fengið hafnaboltakylfu í andlitið og með því að hafa hent fartölvu í eigu [B] í gólfið og stappað ítrekað á tölvunni og barið með hafnaboltakylfu í fartölvuna, kommóðu og lítið borð í eigu [B]. Afleiðingar árásarinnar fyrir [B] voru þær að hún hlaut eymsl yfir kjálkalið vinstra megin, vægan skurð á vör og brot upp úr tönn.

Teljast brot þessi varða við 1. mgr. 218. gr., 231. gr., 233. gr. og 1. mgr. 257. gr. almennra hegningarlaga nr. 19/1940.

b.

Fyrir umferðarlagabrot, með því að hafa að kvöldi sunnudagsins 5. júlí 2015, hafa ekið bifreiðinni [...], undir áhrifum ávana- og fíkniefna (í þvagsýni mældist tetrahýdrókannabínólsýra) og sviptur ökurétti, frá Snægili á Akureyri, í Stapasíðu, um Borgarbraut og inn á [...] þar sem hann lagði bifreiðinni við hús nr. [...].

Telst brot þetta varða við 1. mgr., sbr. 2. mgr. 45. gr. a, 1. mgr. 48. gr., sbr. 1. mgr. 100. gr. umferðarlaga nr. 50/1987, með síðari breytingum.

III.(316-2015-007881)

Fyrir nytjastuld, með því að hafa að morgni föstudagsins 17. desember 2015, tekið í heimildarleysi bifreiðina [...], sem lagt var fyrir utan Hafnarstræti 87 á Akureyri, ekið henni á brott og síðan lagt henni í stæði á bifreiðaplani við Menningarhúsið Hof.

Telst þetta varða við 1. mgr. 259. gr. almennra hegningarlaga, með síðari breytingum.

IV.(316-2015-008049)

Fyrir brot gegn lögum um ávana- og fíkniefni, með því að hafa, að kvöldi sunnudagsins 27. desember 2015, verið með í vörslum sínum, í Skarðshlíð [...] á Akureyri, 5,91 gramm af amfetamíni, 7,95 grömm af maríhúana og 27 ecstasy töflur, er lögregla hafði afskipti af honum.

Telst brot þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

V.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta upptöku á efnum þeim sem lögregla lagði hald á og tilgreind eru í efnaskrám nr. 30.626 og 31.630 samkvæmt 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og efnaskrá nr. 30.573 samkvæmt 1. mgr. 181. gr. tollalaga nr. 88/2005. Jafnframt er gerð sú krafa að ákærði sæti sviptingu ökuréttar samkvæmt 101. gr. og 102. gr. umferðarlaga, sbr. 18. gr. laga nr. 66/2006.

Einkaréttarkrafa:

Í málinu gerir [A], til heimilis að [...], Akureyri, þá kröfu að sakborningur verði dæmdur í sakamáli til að greiða brotaþola bætur að fjárhæð 739.569 kr., auk vaxta skv. 8. gr., sbr. 4. gr. laga um vexti og verðtryggingu nr. 38/2001 frá 05.07.2015 til þess dags er mánuður er liðinn frá því að bótakrafa þessi er kynnt sakborningi, en með dráttarvöxtum skv. 1. mgr. 6. gr., sbr. 9. gr. sömu laga frá þeim degi til greiðsludags. Þá er krafist lögmannsþóknunar úr hendi sakbornings, brotaþola að skaðlausu samkvæmt mati dómsins eða samkvæmt síðar framlögðum málskostnaðarreikningi, að viðbættum virðisaukaskatti.“

Ákæruvaldið hefur breytt heimfærslu til 1. mgr. 218. gr. almennra hegningarlaga, þannig að viðkomandi verknaður er nú heimfærður til 1. mgr. 217. gr. laganna.

Þáttur A[...] var skilinn frá málinu og dæmdur sér í lagi.

Ákærði hefur komið fyrir dóm og játað sök að því undanteknu að hann neitar sök hvað varðar umferðarlagabrot í b-lið II. kafla síðari ákærunnar. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um aðra háttsemi sem í ákæru er lýst og þar er rétt heimfærð til refsiákvæða, með þeirri breytingu sem um hefur verið getið. Verður lagður dómur á málið að þessu leyti án frekari sönnunarfærslu en þegar hefur farið fram, með heimild í 164. gr. laga nr. 88/2008.

Ákærði krefst sýknu hvað varðar fyrrnefnt umferðarlagabrot, en að öðru leyti vægustu refsingar sem lög leyfa og að hún verði bundin skilorði. Þá krefst hann þess að miskabætur verði dæmdar lægri en krafist er.

I

Um málavexti nægir að vísa til II. kafla síðari ákærunnar.

Ákærði rengir ekki að hafa verið undir áhrifum fíkniefna eins og lýst er í ákæru, en neitar að hafa ekið þar greindri bifreið eins og honum er gefið að sök. Hann segist hafa fengið ökumann, en ekki vilja greina frá því hver sá hafi verið, vegna þess að sá hafi verið undir áhrifum fíkniefna. Hann hafi játað fyrir lögreglu að hafa ekið, vegna þess að hann hafi viljað komast af lögreglustöðinni sem allra fyrst, enda verið undir áhrifum fíkniefna og viljað ná að neyta þeirra frekar sem allra fyrst.

Vitnin B og C bera bæði eindregið að hafa séð ákærða stíga út úr ökumannssæti bifreiðarinnar. Lögreglumenn sem örskömmu seinna komu á vettvang hittu engan þar fyrir sem gat hafa ekið henni annan en ákærða.

Aðdragandi að ökuferð ákærða var skammur og hann var í verulegu uppnámi. Er framburður hans um að hann hafi útvegað sér ökumann ekki trúverðugur. Þá er skýring hans á að hafa ranglega játað á sig sök fyrir lögreglu haldlaus. Að þessu gættu og með skírskotun til framburðar vitnanna B og C er nægilega sannað að ákærði hafi ekið bifreiðinni í þetta sinn. Varðar það við tilgreint refsiákvæði.

II

Ákærði var þann 3. október 2010 dæmdur til greiðslu 174.000 króna sektar og sviptur ökurétti í 12 mánuði fyrir akstur undir áhrifum ávana- og fíkniefna og brot gegn lögum um ávana- og fíkniefni. Þann 20. janúar 2015 sætti hann refsingu samkvæmt sátt við lögreglustjóra og gekkst undir greiðslu 100.000 króna sektar og sviptingu ökuréttar í 24 mánuði fyrir akstur undir áhrifum ávana- og fíkniefna. Þann 23. júlí 2015 var hann dæmdur í fangelsi í 24 mánuði, þar af 21 mánuður skilorðsbundinn í þrjú ár, fyrir brot gegn valdstjórninni og eignaspjöll. Ákærði rauf skilorð þessa dóms með þeim brotum sem rakin eru í III. og IV. kafla síðari ákærunnar. Refsing hans fyrir önnur brot í þessu máli verður ákveðin sem hegningarauki við síðastgreindan dóm. Ber að taka upp skilorðshluta hans, sbr. 60. gr. almennra hegningarlaga og dæma refsingu í einu lagi eftir reglum 78. og 77. gr. sömu laga.

Fyrir dóminn hafa verið lögð ýmis vottorð um hegðun ákærða að undanförnu. Ber að líta til hegðunar hans við ákvörðun refsingar, sbr. 5. tl. 1. mgr. 70. gr. almennra hegningarlaga.

D félagsráðgjafi vottar fyrir hönd Starfsendurhæfingar Norðurlands að ákærði hafi verið í einstaklingsmiðaðri starfsendurhæfingu með hléi vegna læknismeðferðar frá 1. september 2016 og sé gert ráð fyrir að endurhæfingin verði til loka þessa mánaðar. Segir í vottorðinu að mæting hans sé yfir 80% og hann hafi sýnt góða ástundun og virkni. Á síðari hlutanum sé mæting hans nánast 100%. Félagsfærni hans hafi aukist mikið, hvatvísi hafi minnkað og samskipti við hann séu góð.

E varðstjóri við fangelsið á Akureyri vottar að ákærði hafi afplánað þar í þrjá mánuði á síðasta ári. Hafi samskipti hans við samfanga og starfsfólk gengið mjög vel. Hann hafi verið jákvæður, bjartsýnn og sýnt mikinn vilja til að standa sig vel. Hann hafi stundað þá vinnu sem honum hafi verið falin og sótt AA fundi. Hann hafi fengið heimsóknir frá móður sinni og ársgömlum syni sínum og það hafi verið honum kært, því hann sé tilfinninganæmur og dylji það ekki.

Sýslumaðurinn á Norðurlandi eystra staðfestir að ákærði hafi gert samkomulag við barnsmóður sína um sameiginlega forsjá, lögheimili, sem sé hjá móðurinni, og greiðslu meðlags. Sýslumaðurinn á höfuðborgarsvæðinu staðfestir að þau hafi gert samkomulag um umgengni að undangengnum sáttafundum hjá sáttamanni.

F læknir staðfestir að ákærði hafi verið lagður inn á sjúkrahúsið Vog 12. nóvember 2016 og brautskráður 21. sama mánaðar. Þá hafi hann farið rakleiðis í eftirmeðferð að Staðarfelli og verið brautskráður á Þorláksmessu.

Samkvæmt reikningi dagsettum 3. janúar 2017 hefur ákærði reglulega heimsótt geðlækni á göngudeild Sjúkrahússins á Akureyri.

Þegar þetta er allt virt þykir refsing ákærða hæfilega ákveðin fangelsi í 27 mánuði. Með tilliti til þess hve hann hefur lagt sig fram við að bæta ráð sitt þykir rétt að neyta heimildar 60. gr. og 57. gr. almennra hegningarlaga til að skilorðsbinda refsinguna eins og greinir í dómsorði.

Ákærði hefur nú ítrekað öðru sinni brot gegn 1. mgr., sbr. 2. mgr. 45. gr. a umferðarlaga. Ber samkvæmt 3. mgr. 101. gr. sömu laga að svipta hann ökurétti ævilangt.

Ákærði mótmælir ekki skaðabótaskyldu, en telur miskabótakröfu of háa. Skaðabótakrafa, sem getið er í ákæru, sundurliðast þannig að krafist er 600.000 króna miskabóta, 26.669 króna vegna tannlækniskostnaðar og 112.990 króna í bætur fyrir tölvu. Gögn eru lögð fram um lækniskostnað og munatjón. Þessum liðum er ekki sérstaklega mótmælt og verða teknir til greina. Miskabætur ákveðast 300.000 krónur. Þá verður ákærði dæmdur til að greiða brotaþola 150.000 krónur í málskostnað. Vextir verða dæmdir eins og krafist er.

Ákærði verður dæmdur til að greiða allan kostnað sakarinnar. Sakarkostnaður á rannsóknarstigi nemur 93.529 krónum. Málsvarnarlaun og ferðakostnaður skipaðs verjanda ákærða, G-kk-ef S-kk-ef R-kk-ef hdl., ákveðast eins og greinir í dómsorði. Virðisaukaskattur er meðtalinn í málsvarnarlaunum.

Efni verða gerð upptæk eins og krafist er.

E-kk-nf S-kk-nf héraðsdómari dæmir málið.

D Ó M S O R Ð :

Ákærði, R-kk-nf Ö-kk-nf G-kk-nf, sæti fangelsi í 27 mánuði, en fresta ber fullnustu refsingarinnar og skal hún falla niður að liðnum fjórum árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði er sviptur ökurétti ævilangt.

Ákærði greiði B 439.569 krónur, ásamt vöxtum samkvæmt 1. mgr. 8. gr. laga nr. 38/2001 frá 5. júlí 2015 til 11. febrúar 2017, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags og 150.000 krónur í málskostnað.

Ákærði greiði 563.454 krónur í sakarkostnað, þ.m.t. málsvarnarlaun skipaðs verjanda síns G-kk-ef S-kk-ef R-kk-ef héraðsdómslögmanns, 421.600 krónur og ferðakostnað hans, 48.325 krónur.

Gerð eru upptæk 14,42 grömm af amfetamíni, 7,95 grömm af maríhúana, 27 töflur og 0,77 grömm af ecstasy, 2,96 grömm af kókaíni og 20 millilítrar af anabólískum sterum.